**Uloga nastavnika u poticanju samoreguliranog učenja (UNPSRU)**

Izvor financiranja: Sveučilište u Zadru

Šifra projekta: IP.01.2021.18

Trajanje projekta: 01.09.2021. – 01.09.2023.

Voditeljica projekta: izv. prof. dr. sc. Slavica Šimić Šašić (Odjel za izobrazbu učitelja i odgojitelja, Sveučilište u Zadru)

Ostali članovi istraživačke grupe:

Prof. dr. sc. Mira Klarin (Odjel za izobrazbu učitelja i odgojitelja, Sveučilište u Zadru)

Izv. prof. dr. sc. Anela Nikčević-Milković (Odjel za nastavničke studije u Gospiću, Sveučilište u Zadru)

Doc. dr. sc. Maja Cindrić, (Odjel za izobrazbu učitelja i odgojitelja, Sveučilište u Zadru)

Sažetak

Vrijeme u kojem živimo od učenika zahtijeva da budu sposobni regulirati vlastito učenje za vrijeme ali i nakon školovanja. Samoregulirano učenje (SRU) je aktivan, konstruktivan proces u kojem učenici postavljaju ciljeve svog učenja, prate, reguliraju i kontroliraju svoju kogniciju, motivaciju i ponašanje (Pintrich, 2000). Istraživanja pokazuju da učenje značajnog dijela učenika nije optimalno samoregulirano jer im nedostaju znanja i vještine potrebne za učinkovito upravljanje vlastitim učenjem (Kramarski i Michalsky, 2009). Samoregulirano učenje je pod snažnim utjecajem razredne prakse, a učitelje se smatra važnim izvorom od kojeg učenici mogu učiti kako učiti i kako kreirati okruženje za učenje koje će poticati samoregulaciju u učenju (Boekartes, 1997; Dembo i Eaton, 2000). Učitelji mogu utjecati na SRU na različite direktne i indirektne načine: poučavanjem učenika učinkovitim strategijama učenja ili strukturiranjem okruženja učenja kako bi učenici imali prilike sami otkriti učinkovite strategije učenja (Dignath-van Ewijk i van der Werf, 2012). Većina učitelja se slaže da učenicima treba pomoći da njihovo učenje postane samoregulirano, međutim, osjećaju se nesigurno po pitanju kako to napraviti (Dignath-van Ewijk i van der Werf, 2012), te u ograničenom opsegu stimuliraju samoregulirano učenje (Vandevelde i sur., 2012). Rezultati istraživanja također pokazuju da su za poticanje samoreguliranog učenja kod učenika važna obilježja nastavnika (kao što su spol, dob, nastavničko iskustvo, faza profesionalnog razvoja), nastavnička uvjerenja, osobine ličnosti i ponašanje nastavnika u razrednoj interakciji. Međutim, rezultati tih istraživanja nisu konzistentni. Stoga je cilj ovog istraživanja ispitati ulogu nastavnika u poticanju samoreguliranog učenja kod učenika. Planirano istraživanje doprinijet će razumijevanju uloge nastavnika u poticanju samoreguliranog učenja kod učenika. Rezultati istraživanja trebali bi dati jasniju sliku o tome koje varijable vezane za nastavnika imaju jači odnosno slabiji doprinos u objašnjenju SRU kod učenika. Rezultati istraživanja namijenjeni su stručnjacima u području obrazovanja, znanstvenoj zajednici, ali i praksi. U praktičnom smislu rezultati istraživanja bi mogli pomoći u planiranju jačanja učiteljskih kompetencija u radu s učenicima. Konačni očekivani učinak jest jačanje učeničkih sposobnosti i vještina samoreguliranog i cjeloživotnog učenje kako bi se mogli suočiti s izazovima društva u kojem žive, a kojeg karakterizira izrazita promjenjivost.